*Likumprojekts*

**Personvārda un tautības ieraksta maiņas likums**

**1. pants. Likumā lietotie termini**

Likumā ir lietoti šādi termini:

1)**dzimtais uzvārds** – uzvārds, kas ierakstīts personas, kura vēlas mainīt uzvārdu, dzimšanas reģistrā dzimšanas fakta reģistrācijas brīdī, kā arī, tas uzvārds, kas ierakstīts pēc paternitātes atzīšanas, ja personai paternitāte tika atzīta Latvijas Padomju Sociālistiskās Republikas Laulības un ģimenes kodeksā noteiktajā kārtībā vienlaikus ar dzimšanas fakta reģistrācijas brīdi;

2)**dzimtas uzvārds** – uzvārds, kas ir ierakstīts dzimšanas reģistrā kādam no personas, kura vēlas mainīt uzvārdu, radiniekiem tiešā augšupējā līnijā;

3)**pirmslaulības uzvārds –** uzvārds, kas personai bija pirms pēdējās laulības noslēgšanas.

**2. pants. Likuma mērķis**

Likuma mērķis ir nodrošināt iespēju personai mainīt personvārdu (vārdu vai uzvārdu) un tautības ierakstu, līdzsvarojot personas tiesības uz privāto dzīvi un sabiedrības intereses.

**3. pants. Likuma darbības joma**

(1) Likums attiecas uz Latvijas pilsoni, Latvijas nepilsoni, personu, kurai Latvijā piešķirts bezvalstnieka statuss.

(2) Personvārdu un tautības ierakstu var mainīt persona, kura sasniegusi 15 gadu vecumu, ievērojot šajā likumā noteiktos izņēmumus.

(3) Personai, kura nav sasniegusi 15 gadu vecumu, personvārdu var mainīt, ja:

1) kāds no vecākiem ir notiesāts par tīša smaga vai sevišķi smaga nozieguma izdarīšanu;

2) dzimšanas fakts reģistrēts ārvalstī, un personvārda maiņai piekrīt abi vecāki.

(4) Personai, kura nav sasniegusi 15 gadu vecumu, uzvārdu var mainīt vienlaicīgi ar vienu no vecākiem, kurš maina savu uzvārdu šā likuma noteiktajā kārtībā, un uzvārda maiņai bērnam piekrīt abi vecāki.

(5) Personai, kura nav sasniegusi 15 gadu vecumu, tautības ierakstu var mainīt, ja kāds no vecākiem maina tautības ierakstu šā likuma noteiktajā kārtībā un tautības ieraksta maiņai bērnam piekrīt abi vecāki.

**4. pants. Personvārda maiņas pamati**

 (1) Vārda maiņas pamati:

1) vārds apgrūtina personas iekļaušanos sabiedrībā;

2) persona vēlas iegūt otru vārdu;

3) personai veikta dzimuma maiņa.

 (2) Uzvārda maiņas pamati:

1) uzvārds apgrūtina personas iekļaušanos sabiedrībā;

2) persona vēlas iegūt dzimtas uzvārdu;

3) persona vēlas iegūt vai pievienot savam uzvārdam laulātā uzvārdu;

4) persona vēlas iegūt mātes vai tēva esošo uzvārdu;

5) persona vēlas atgūt dzimto vai pirmslaulības uzvārdu, pievienojot laulātā uzvārdu;

6) persona vēlas atgūt dzimto uzvārdu;

7) persona vēlas atgūt pirmslaulības uzvārdu;

8) personai veikta dzimuma maiņa.

**5. pants. Tautības ieraksta maiņas pamati**

(1) Persona ir tiesīga vienu reizi mainīt tautības ierakstu pret savu tiešo augšupējo radinieku tautību divu paaudžu robežās, ja iespējams pierādīt radniecību ar minētajām personām.

(2) Persona, kuras tautības ieraksts mainīts pirms pilngadības sasniegšanas, ir tiesīga mainīt tautības ierakstu arī pēc pilngadības sasniegšanas, ievērojot šā panta pirmās daļas nosacījumus.

**6. pants. Personvārda vai tautības ieraksta maiņas iesnieguma iesniegšanas kārtība**

(1) Persona, kura vēlas mainīt personvārdu vai tautības ierakstu, aizpilda personvārda vai tautības ieraksta maiņas iesniegumu (turpmāk - iesniegums), kurā norāda:

1. vārdu, uzvārdu (arī dzimto uzvārdu);
2. personas kodu;
3. dzimšanas datumu un vietu;
4. dzīvesvietas adresi;
5. kontakttālruni;
6. valstisko piederību un tās veidu;
7. ģimenes stāvokli;
8. personvārda maiņas pamatu vai tautības ieraksta maiņas pamatu;
9. ziņas par likumisko pārstāvi, ja tas iesniedz iesniegumu šā likuma paredzētajos gadījumos;
10. ziņas par vecākiem;
11. ziņas par laulāto;
12. ziņas par nepilngadīgajiem bērniem;
13. ziņas par to, vai iepriekš mainīts personvārds vai tautības ieraksts, un personvārda vai tautības ieraksta maiņas datumu.

 (2) Persona, kura vēlas mainīt personvārdu vai tautības ierakstu, iesniegumu iesniedz personīgi jebkurā pašvaldības dzimtsarakstu nodaļā (turpmāk — nodaļa) vai Latvijas Republikas diplomātiskajā un konsulārajā pārstāvniecībā ārvalstī (turpmāk – pārstāvniecība), uzrādot personu apliecinošu dokumentu, vai iesniedz elektroniski ar drošu elektronisko parakstu. Iesniegumam pievieno šā likuma 7. panta pirmajā daļā vai 8. panta pirmajā daļā noteiktos dokumentus.

(3) Nepilngadīga persona, kura sasniegusi 15 gadu vecumu, iesniegumu iesniedz ar likumisko pārstāvju piekrišanu.

(4) Ja persona nav sasniegusi 15 gadu vecumu, iesniegumu šā likuma 3. panta trešajā, ceturtajā un piektajā daļā minētajos gadījumos iesniedz tās likumiskais pārstāvis.

(5) Nodaļa vai pārstāvniecība saņemto iesniegumu ar tam pievienotajiem dokumentiem pārsūta Tieslietu ministrijas Dzimtsarakstu departamentam (turpmāk — departaments) lēmuma pieņemšanai.

**7. pants. Personvārda maiņai nepieciešamie dokumenti**

(1) Persona, kura vēlas mainīt personvārdu, iesniegumam pievieno:

1) likumisko pārstāvju rakstveida piekrišanu, ja personvārdu maina nepilngadīga persona. Nav nepieciešama tā vecāka rakstveida piekrišana, kurš notiesāts par tīša smaga vai sevišķi smaga nozieguma izdarīšanu;

2) bāriņtiesas lēmumu par personvārda maiņas atbilstību nepilngadīgas personas interesēm, ja personvārds tiek mainīts nepilngadīgai personai, kurai tiek nodrošināta ārpusģimenes aprūpe, vai vecāki nevar vienoties par personvārda maiņu nepilngadīgai personai;

3) nepilngadīgas personas rakstveida piekrišanu personvārda maiņai, ja tā sasniegusi 12 gadu vecumu, un iesniegumu ir iesniedzis nepilngadīgās personas likumiskais pārstāvis;

4) argumentētu skaidrojumu, kāpēc esošais personvārds apgrūtina iekļaušanos sabiedrībā un kā izvēlētais personvārds veicinās iekļaušanos sabiedrībā, ja personvārds tiek mainīts, pamatojoties uz šā likuma 4. panta pirmās daļas 1. punktu un otrās daļas 1. punktu;

5) reģistra izrakstu, apliecību vai tiesas nolēmumu, ja tas sastādīts ārvalstīs;

6) ārstniecības iestādes vai ārstniecības personas izdotu medicīnas dokumentu, kas apliecina daļēju vai pilnīgu dzimuma maiņu, ja personvārds tiek mainīts, pamatojoties uz šā likuma 4. panta pirmās daļas 3. punktu un otrās daļas 8. punktu.

(2) Nodaļa iesniegumam pievieno:

1) datorizdruku vai kopiju no dzimšanas reģistra ieraksta par personas dzimšanu;

2) datorizdruku vai kopiju no laulības reģistra (reģistru) ieraksta;

3) datorizdruku vai kopiju no dzimšanas reģistra ieraksta par bērna dzimšanu, ja personai ir nepilngadīgs bērns;

4) izziņu vai izdruku no Iekšlietu ministrijas Informācijas centra (turpmāk – Informācijas centrs) uzturētās informācijas sistēmas par personas kriminālo sodāmību, atrašanos meklēšanā vai apcietinājumā;

5) citus personvārda maiņu pamatojošos dokumentus.

(3) Ja iesniegums iesniegts pārstāvniecībā, šā panta otrajā daļā minētos dokumentus departaments iegūst no nodaļas, kur attiecīgais fakts reģistrēts, un izziņu vai izdruku no Informācijas centra uzturētās informācijas sistēmas par personas kriminālo sodāmību, atrašanos meklēšanā vai apcietinājumā.

(4) Ja nodaļai vai departamentam nav iespējams iegūt izdruku no Informācijas centra uzturētās informācijas sistēmas, izziņa vai izdruka par personas kriminālo sodāmību, atrašanos meklēšanā vai apcietinājumā tiek pieprasīta Informācijas centram. Informācijas centrs izziņu vai izdruku par personas kriminālo sodāmību, atrašanos meklēšanā vai apcietinājumā sniedz 14 dienu laikā.

**8. pants. Tautības ieraksta maiņai nepieciešamie dokumenti**

(1) Persona, kura vēlas mainīt tautības ierakstu, iesniegumam pievieno:

1) likumisko pārstāvju rakstveida piekrišanu nepilngadīgas personas tautības ieraksta maiņai;

2) bāriņtiesas lēmumu par tautības ieraksta maiņas atbilstību nepilngadīgas personas interesēm, ja tautības ieraksts tiek mainīts nepilngadīgai personai, kurai tiek nodrošināta ārpusģimenes aprūpe, vai vecāki nevar vienoties par tautības ieraksta maiņu nepilngadīgai personai;

3) nepilngadīgas personas rakstveida piekrišanu tautības ieraksta maiņai, ja tā sasniegusi 12 gadu vecumu, un iesniegumu ir iesniedzis nepilngadīgās personas likumiskais pārstāvis;

4) kādu no šādiem dokumentiem (ja persona vēlas pašreizējo tautības ierakstu mainīt pret tautības ierakstu “latvietis”), kas apliecina:

a) augstākajai (C1, C2) pakāpei atbilstošu personas valsts valodas prasmi;

b) vidējai (B1, B2) pakāpei atbilstošu personas valsts valodas prasmi gadījumos, ja personai ir piešķirta I grupas invaliditāte bez termiņa ierobežojuma, II vai III grupas invaliditāte un invaliditāte piešķirta redzes, dzirdes vai runas traucējumu dēļ, vai persona ir vecāka par 75 gadiem;

c) pamata, vidējās vai augstākās izglītības iegūšanu akreditētās programmās latviešu valodā, vai dokumentu, kas apliecina to, ka persona apguvusi akreditētu mazākumtautību izglītības programmu un kārtojusi centralizēto eksāmenu latviešu valodā (mazākumtautību izglītības programmās 9. klasei) vai centralizēto eksāmenu latviešu valodā 12. klasei, ko apliecina pamatizglītības vai vispārējās vidējās izglītības sertifikāts;

5) reģistra izrakstu, apliecību vai tiesas nolēmumu, ja tas sastādīts ārvalstīs;

6) lībiešu (līvu) organizācijas izziņu par personas etnisko izcelsmi, ja persona vēlas pašreizējo tautības ierakstu mainīt uz tautības ierakstu “lībietis (līvs)” un ar personas vai tās tiešo augšupējo radinieku dzimšanas reģistra ierakstu etnisko izcelsmi divu paaudžu robežās nav iespējams pierādīt.

(2) Nodaļa iesniegumam pievieno:

1) datorizdruku vai kopiju no dzimšanas reģistra ieraksta par personas dzimšanu;

2) datorizdruku vai kopiju no laulības reģistra (reģistru) ieraksta;

3) datorizdruku vai izrakstu no dzimšanas reģistra ieraksta par bērna dzimšanu, ja personai ir nepilngadīgs bērns;

4) citus tautības ieraksta maiņu pamatojošos dokumentus.

(3) Ja iesniegums iesniegts pārstāvniecībā, šā panta otrajā daļā minētos dokumentus departaments iegūst no nodaļas, kur attiecīgais fakts reģistrēts.

**9. pants. Lēmums par personvārda vai tautības ieraksta maiņu vai par atteikumu mainīt personvārdu vai tautības ierakstu**

(1) Departaments izskata iesniegumu ar tam pievienotajiem dokumentiem un pieņem lēmumu par personvārda vai tautības ieraksta maiņu vai par atteikumu mainīt personvārdu vai tautības ierakstu viena mēneša laikā no iesnieguma saņemšanas departamentā.

(2) Departamentam, saņemot iesniegumu ar tam pievienotajiem dokumentiem, ir tiesības prasīt viedokli vai atzinumu citām iestādēm, ja lēmuma pieņemšana skar jautājumus, kas nav departamenta kompetencē. Departaments, lai pieņemtu lēmumu par personvārda vai tautības ieraksta maiņu vai par atteikumu mainīt personvārdu vai tautības ierakstu, ņem vērā šo viedokli vai atzinumu.

(3) Ar brīdi, kad stājas spēkā lēmums par personvārda vai tautības ieraksta maiņu, personvārds vai tautības ieraksts ir mainīts.

(4) Lēmumu par personvārda vai tautības ieraksta maiņu vai lēmumu par atteikumu mainīt personvārdu vai tautības ierakstu var pārsūdzēt Administratīvajā rajona tiesā Administratīvā procesa likumā noteiktajā kārtībā.

**10. pants. Personvārda un tautības ieraksta maiņas atteikuma iemesli**

(1) Mainīt personvārdu atsaka, ja:

1) personvārda maiņa neatbilst šā likuma [4. pantā](http://likumi.lv/doc.php?id=191209#p2) minētajiem pamatiem;

2) nav iesniegti visi šā likuma [7. panta](http://likumi.lv/doc.php?id=191209#p5) pirmajā daļā noteiktie dokumenti un nepieciešamās ziņas nav iespējams konstatēt Civilstāvokļa aktu reģistrācijas informācijas sistēmā vai Iedzīvotāju reģistrā;

3) izvēlētais personvārds neatbilst latviešu valodas normām;

4) persona atrodas meklēšanā, apcietinājumā vai personai kriminālā sodāmība nav dzēsta vai noņemta;

5) persona nav samaksājusi valsts nodevu.

(2) Mainīt tautības ierakstu atsaka, ja:

1) persona pēc pilngadības sasniegšanas tautības ierakstu jau ir mainījusi;

2) nav iesniegti visi šā likuma [8. panta](http://likumi.lv/doc.php?id=191209#p6) pirmajā daļā noteiktie dokumenti un nepieciešamās ziņas nav iespējams konstatēt Civilstāvokļa aktu reģistrācijas informācijas sistēmā, Iedzīvotāju reģistrā, Valsts izglītības satura centra datu bāzēs vai Valsts izglītības informācijas sistēmā;

3) šā likuma [8. pantā](http://likumi.lv/doc.php?id=191209#p6) minētie dokumenti nepierāda tautību un radniecības saites un radniecības pakāpi ar personu, kuras tautību tā vēlas iegūt;

4) izvēlētais tautības nosaukums nav Tautību klasifikatorā;

5) persona nav samaksājusi valsts nodevu.

**11. pants. Valsts nodeva par personvārda vai tautības ieraksta maiņu**

(1) Valsts nodeva par personvārda vai tautības ieraksta maiņu ir 150 *euro*.

(2) Valsts nodeva par personvārda vai tautības ieraksta maiņu ir 50 *euro* nepilngadīgai personai, kura sasniegusi 15 gadu vecumu.

(3) Valsts nodevu par personvārda vai tautības ieraksta maiņu nemaksā, ja:

1) personvārdu maina šā likuma 3. panta trešās daļas 1. un 2. punktā minētajos gadījumos;

2) persona pašreizējo tautības ierakstu vēlas mainīt pret tautības ierakstu “lībietis (līvs)”;

3) nepilngadīga persona, kura vēlas mainīt personvārdu vai tautības ierakstu, atrodas ārpusģimenes aprūpē;

4) nepilngadīga persona, kura nav sasniegusi 15 gadu vecumu, maina personvārdu vai tautības ierakstu saskaņā ar šā likuma 3. panta ceturto un piekto daļu.

(4) Valsts nodevu ieskaita valsts pamatbudžetā, iesniedzot iesniegumu.

(5) Samaksātā valsts nodeva atmaksājama pilnā apmērā šādos gadījumos:

1) ja nodaļa vai pārstāvniecība iesniegumu pieņēmusi nepamatoti;

2) ja persona līdz brīdim, kad departaments pieņem lēmumu par personvārda vai tautības ieraksta maiņu vai par atteikumu mainīt personvārdu vai tautības ierakstu, atsakās no personvārda vai tautības ieraksta maiņas, par to rakstiski paziņojot departamentam.

(6) Valsts nodevu pilnā apmērā atmaksā no valsts budžeta līdzekļiem Valsts ieņēmumu dienests saskaņā ar likumu “Par nodokļiem un nodevām”, pamatojoties uz departamenta lēmumu par administratīvā procesa izbeigšanu.

**12. pants. Maksa par personvārda vai tautības ieraksta maiņas lietas sagatavošanu**

(1) Nodaļa var pieprasīt maksu par personvārda vai tautības ieraksta maiņas lietas sagatavošanu, ja tas paredzēts pašvaldības saistošajos noteikumos.

(2) Maksa par personvārda vai tautības ieraksta maiņas lietas sagatavošanu tiek ieskaitīta pašvaldības budžetā.

**13. pants. Informācijas apmaiņa pēc personvārda vai tautības ieraksta maiņas**

(1) Kad lēmums par personvārda vai tautības ieraksta maiņu stājies spēkā, departaments:

1) aktualizē ziņas Iedzīvotāju reģistrā;

2) veic papildinājumus Civilstāvokļa aktu reģistrācijas informācijas sistēmā, ja personvārds vai tautības ieraksts tiek mainīts nepilngadīgai personai;

(2) Nodaļa septiņu dienu laikā no dienas, kad lēmums par personvārda vai tautības ieraksta maiņu stājies spēkā:

1) veic rakstisku atzīmi civilstāvokļa aktu reģistra ierakstos;

2) nosūta paziņojumu par personvārda maiņu draudzei, ja personas laulība noslēgta pie garīdznieka un nav šķirta.

**Pārejas noteikumi**

1. Atzīt par spēku zaudējušu Vārda, uzvārda un tautības ieraksta maiņas likumu (Latvijas Republikas Saeimas un Ministru Kabineta Ziņotājs, 2009, 10.nr.; Latvijas Vēstnesis, 2010, 183.nr.; 2013, 188.nr.; 2015, 29.nr.).

2. Personvārda un tautības ieraksta maiņas iesniegumi, kuri iesniegti līdz šā likuma spēkā stāšanās dienai, izskatāmi saskaņā ar Vārda, uzvārda un tautības ieraksta maiņas likumu.

Likums stājas spēkā 2017. gada 1. janvārī.

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

16.03.2016. 16:42

1988

L. Frēliha

67830688, liga.freliha@tm.gov.lv